"পুরাকালে আরবদেশে আল্লাহর এক নেক বান্দা বসবাস করিতেন। হুজুরের নাম ছিল হজরত ইমাম সালি শরাফুদ্দিন আবু আবদুল্লা মুহম্মদ বিন হাসান আল বুসাইরি। একদা এক দুরারোগ্য বেমারিতে হজরত আল বুসাইরির সর্বাঙ্গ ফলজ হইয়া গেল। বুখারা হইতে দামাস্কাস অবধি সকল নগরের হেকিমগণ যখন হুজুরের সেই পঙ্গুব্যধির উপশম করিতে নাকাম হইলেন, তখন একদিন আল্লাহর এই নেক বান্দা, হজরত মহম্মদের শতসহস্র তারিফ করিয়া একটি সুদীর্ঘ নজম রচিলেন ও জুমরাতে, অর্থাৎ জুম্মাবারের পূর্বদিনের রাত্রে একাকি পবিত্রচিত্তে নজমটি পাঠ করিতে শুরু করিলেন। পাঠ করিতে করিতে হুজুরের চোখে গেহরা নিদ আসিয়া আশ্রয় করিল। নিদ্রার মধ্যে তিনি খোয়াব দেখিলেন, যেন সাক্ষাৎ নবী মহম্মদ তাঁহার শয্যাপার্শ্বে দাঁড়াইয়াছেন ও তাঁহার সর্বাঙ্গে একটি শাল বিছাইয়া দিয়া তাহার উপর আপন পাক হস্তটি বুলাইয়া দিতেছেন। তাঁহার সেই গৈবি স্পর্শের প্রভাবে বুসাইরির সব বেমারি মূহুর্তে নিরাময় হইল। খোয়াব ভাঙিলে বুসাইরি দেখিলেন তাঁহার দেহের ওপরে সেই চাদরটি বিছানো রহিয়াছে ও তাঁহার তনদুরুস্তি ফিরিয়া আসিয়াছে । বুসাইরি তখন আল্লাহর এই কেরামতিকে সহস্র সহস্র সালাম জানাইয়া সেই নজমটির নাম রাখিলেন কাসিদা বুরদা, অর্থাৎ ‘পবিত্র চাদরের কাব্য।’